Corona Cases in India: देश में 715 दिन बाद कोरोना के 1,000 से कम मामले सामने आए, 1316 लोग हुए स्वस्थ
केंद्रीय स्वास्थ्य मंत्रालय की ओर से जारी अपडेट के मुताबिक, देश में रोज़ाना कोरोना वायरस (COVID19) मामले 715 दिन के बाद 1,000 से कम आए हैं, 24 घंटों में 913 नए मामले आए हैं। 1316 लोग डिस्चार्ज और 13 लोगों की मृत्यु हुई है।
Corona Cases in India: भारत में 715 दिनों में पहली बार कोविड-19 के 1,000 से भी कम नए मामले दर्ज किए गए, जिससे संक्रमण के कुल मामलों की संख्या 4,30,29,044 हो गयी जबकि उपचाराधीन मरीजों की संख्या 13,000 से भी नीचे पहुंच गयी है। केंद्रीय स्वास्थ्य मंत्रालय के सोमवार को सुबह 8 बजे तक अद्यतन आंकड़ों के अनुसार, उपचाराधीन मरीजों की संख्या 714 दिनों में सबसे कम है। वहीं, 13 मरीजों के जान गंवाने से मृतकों की संख्या 5,21,358 पर पहुंच गयी है। केंद्रीय स्वास्थ्य मंत्रालय की ओर से जारी अपडेट के मुताबिक, देश में रोज़ाना कोरोना वायरस (COVID19) मामले 715 दिन के बाद 1,000 से कम आए हैं, 24 घंटों में 913 नए मामले आए हैं। 1316 लोग डिस्चार्ज और 13 लोगों की मृत्यु हुई है। देश में कोरोना के 12,597 (714 दिन के बाद 13,000 से कम) सक्रिय मामले है वहीं अबतक कुल 5,21,358 लोगों की कोरोना से मौत हो चुकी है। देश में कोरोना का पॉज़िटिविटी रेट: 0.29 प्रतिशत है जबकि वैक्सीनेशन का आंकड़ा कुल 1,84,70,83,279 पर पहुंच गया है।आंकड़ों के मुताबिक, उपचाराधीन मरीजों की संख्या संक्रमण के कुल मामलों का 0.03 प्रतिशत है जबकि कोविड-19 से स्वस्थ होने की राष्ट्रीय दर 98.76 फीसदी है। भारत में 18 अप्रैल 2020 के बाद से पहली बार कोविड-19 के मामले 1,000 से कम दर्ज किए गए हैं। इससे पहले 18 अप्रैल 2020 को 991 मामले सामने आए थे। पिछले 24 घंटों में कोरोना वायरस का उपचार करा रहे मरीजों की संख्या में 416 मामलों की कमी दर्ज की गयी है। मंत्रालय ने बताया कि संक्रमण की दैनिक दर 0.29 प्रतिशत दर्ज की गयी है और साप्ताहिक संक्रमण दर 0.22 प्रतिशत दर्ज की गयी। अभी तक कोविड-19 का पता लगाने के लिए कुल 79.10 करोड़ नमूनों की जांच की गयी है जिनमें से 3,14,823 नमूनों की जांच बीते 24 घंटे में की गयी है। उल्लेखनीय है कि देश में 19 दिसंबर 2020 को कोविड-19 के मामले एक करोड़ के पार हो गए थे। पिछले वर्ष चार मई को संक्रमितों की संख्या दो करोड़ और 23 जून 2021 को तीन करोड़ के पार पहुंच गई थी।